Prva Feministička likovna kolonija u organizaciji Centra za devojke pokrenuta je tačno 110 godina nakon što je Nadežda Petrović pokrenula prvu Likovnu koloniju u Sićevu. 

Cilj Feminističke likovne kolonije je osnаživanje mladih umetnica da upoznaju feminističke teme i uključe ih u svoja promišljanja koja će uticati na njihovo stvaralaštvo. Pokretanjem Feminističke likovne kolonije želele smo da im omogućimo da zajedno stvaraju, upoznaju se i međusobno povežu, kao i da im obezbedimo javni prostor u kome će prezentovati svoju umetnost. Na prethodnih 7 kolonija su učestvovale 72 umetnice a nastalo je preko 220 radova.

Utisci učesnica sa prethodnih Feminističkih likovnih kolonija:
· „Fenomenalno mi je jer smo sa različitih delova Balkana, a bez obzira na to pronalazimo se u radovima, dobro se družimo, koristimo različite medije. Drago mi je što stalno pričamo o umetnosti, o radovima, iskustvima, a i sadržaj koji ste nam ponudile je vrlo značajan“, Marija Petković.

· ,,Za mene je to značilo nešto prekrasno. Značilo mi je putovanje, osobni rast, susret s novim, istraživanje, rušenje vlastitih predrasuda, izlazak iz komfor zone, edukacija, osnaženost. Inspirirana sam s tim da takvo što postoji na ovom planetu i to mi daje nadu da se stvari mogu mjenjati na bolje unutar vlastite zajednice. Nosim pozitivna osećanja. Osećaje pripadnosti, prihvaćenosti i vrijednosti. Nosim nova prijateljstva. Sećanje na jednu zajednicu u kojoj vlada mir, tolerantnost, radost i kreativnost“, Lea Čepić.

· „Kolonija mi je jako pomogla, ohrabrila me da uključim u rad ono što sam odavno želela. Problem je bio u tome što profesori i profesorke ne mogu, ili ne žele, da se uključe, da podrže ono što želiš da radiš. Sećam se kada smo na fakultetu pričali o žensko-ženskoj ljubavi profesori, dakle obrazovani ljudi, su pričali kako je to bolest. Onda sam shvatila zašto izostaje podrška za radove koji nisu pejzaži ili portreti, koji po meni, ne nose nikaku dublju poruku. Ovo mi je mnogo bitno jer ovde nema ustezanja, nema te unutrašnje teskobe u smislu kako će neko da te shvati, šta će ko da misli. Hrabrost za radove su mi dale i devojke, kolginice sa kojima sam provela odlično vreme u Sićevu, mnogo su mi pomogli otvoreni razgovori sa njima. I sada hoću da nastavim da i van kolonije provlačim feminističke teme kroz rad.“, Andrijana Antanasijević.

